钦定古今图书集成/明伦汇编/氏族典/第263卷 > 王潜
## 钦定古今图书集成/明伦汇编/氏族典/第263卷 > 王潜

按《唐书王同皎传》：同皎子繇，尚永穆公主，生子潜，字
弘志，生三日，赐绯衣银鱼。幼庄重，不喜儿弄，以帝外
孙补千牛，复选尚公主，固辞。元和中，擢累将作监吏，
或籍名北军，辄骄堕不事，潜悉奏罢之，故不戒而办。
监无公食，而息钱旧皆私有，至潜取以具食，遂为故
事。迁左散骑常侍，拜泾原节度使。宪宗与对，大悦曰：
“吾知而善职，我自用之。”潜至镇，缮壁垒，积粟，构高屋，
偫兵利而严。遂引师自原州逾硖石，取敌将一人，斥
烽候，筑归化、潘原二垒。请复城原州，度支沮议，故原
州复陷。穆宗即位，封琅琊郡公，更节度荆南。疏吏恶，
榜之里闾，杀尢纵者，分射三等，课士习之，不能者罢，
故无冗军。太和初，检校尚书左仆射，卒于官，赠司空。